Siambe hondü Godɨmbo sɨhou-rundeimbɨ bogorɨ,
hɨfandɨrundeimbɨ nindou,
ahɨnümbɨ hohoanɨmo fɨfɨrundeimbɨ muŋguambo kansɨr ai hoafɨ mamamberu masɨhoundɨ.
Ranɨyo asu süŋgunambo Sisasɨmbo warɨ hüputüpurundümo mburumbo Pairat sowanambo sowaründümo mahomo.
Asu Pairat ai Sisasɨmbo düdurirühɨ yahuya,
“Se Suda-yei adükarɨ bogorɨyafɨ?”
Asu Sisas ai sɨmborɨ hoafɨyuhɨya,
“Se sɨhafɨhoarɨ hoafayafɨsɨ,”
mehu.
Godɨmbo sɨhou-rundeimbɨ ai afɨndɨ papɨ hoafɨmarura asu Pairat ai asükai düdurirühɨ yahuya,
“Sɨhambo afɨndɨ papɨ hoafarunɨnɨ.
Asu se nɨmboe akɨdou amboanɨ sɨmborɨ hoafɨkoateayafa?”
mehu.
Asükai Sisas ai akɨdou amboanɨ hoafɨ-koatemayua Pairat ai mahepünɨfiyu.
Pairat ai Sisasɨmboya yɨfɨmbiyu wamboane mehu
Muŋgu hɨmbanɨ Pasofa sesesɨ si tüküfeyoambe Pairat ai karabusambeahɨndɨ nindou mamɨ aboedambo hɨnɨŋgɨrirɨ-marandɨ.
Nɨmorehɨ nindowenihɨ ranai aheihoarɨ ndürɨ dükarɨhoranane hɨnɨŋgɨrerü marandɨ.
Ranɨsɨmboanɨ nindou mamɨ ahandɨ ndürɨ Barabas ai nindou bɨdɨfɨrɨ sepurɨmündü haya gafman babɨdɨmbo yifiarɨyomo nindou hɨfokoamarunda karabusɨmarüpurɨ.
Nindou afɨndɨ ranai gugureandühɨyo Pairatɨmbo horombo aheimbo yaremarandɨ rasüŋgufembo düdumehindɨ.
Asu Pairat ai düdurerühɨ yahuya,
“Se hohoanɨmoyeiyanɨ sɨheimbo sowana Suda-yei adükarɨ bogorɨ ra aboedambo koandɨhehinɨmboyo?”
mehu.
Sapo Pairat ai ndore fɨfɨreandɨ Godɨmbo sesɨ sɨhou-rundeimbɨ ai Sisasɨmbo ŋgusüfoambe moaruwaiyomondühɨyo ahambo sowana koamarɨhawurɨ.
Ŋga Godɨmbo sɨhou-rundeimbɨ ai nindou afɨndɨ ranaheimbo hohoanɨmo botɨmarundürɨ Sisasɨmbo ana yowanɨ aboedambofipoanɨ,
ŋga Barabasɨmbo anɨmbo,
yahomo houmbo.
Asükai Pairat ai düdureandürühɨ yahuya,
“Se hohoanɨmoyeiyanɨ,
ro nɨnɨ-nünüŋgu mandɨhinɨ se Suda-yei adükarɨ bogorɨ sei arɨhündɨ ranahambo-a?”
mehuamboyei.
Asu ai asükai hoafɨ karɨhehindühɨ seiya,
“Nɨmɨ keimbɨ karɨhendeimbɨfihɨ tɨkoemündü pefimboani,”
masei.
Asu Pairat ai düdureandürühɨ yahuya,
“Ŋga asu nɨne-moaruwai ramareanda?”
mehuamboyei.
Asu ai puküna hoafɨ karɨhehindühɨ seiya,
“Nɨmɨ keimbɨ karɨhendeimbɨ-fihɨ tɨkoemündü pefimboani,”
maseiamboyu.
Ranɨyo nindou afɨndɨ ranai hɨhɨfɨ-hɨhɨfɨmbeyeia yahu haya aheimbo sowana Barabasɨmbo koamarɨheirü.
Asu amimbo hoafɨmayua Sisasɨmbo ndüfurɨ ndüfurɨrurɨ mburumbo nɨmɨ keimbɨ karɨhendeimbɨ-fihɨ tɨkoemündɨ pefimbohünda ami-yomondɨ warɨhümarirɨ.
Ami ai Sisasɨmbo tɨrɨfoefe hoafɨmarurɨ
Ami ai Sisasɨmbo sowaründümo homo Rom gafmanɨ-yomondɨ adükarɨ worɨ,
Pretoriam seimarɨhündɨ,
ranambe hɨnɨŋgɨrüwurɨ houmbo ami bɨdɨfɨrambo hoafɨmemonda gugurɨmefundɨ.
Ranɨyomo hoearɨ yimɨndɨbadɨ-hounduwohüyo hamburɨ hoearɨ güdɨndo mburumbo tɨhoarɨ tɨhoarümbɨ wofɨnambo at nahurai nafɨru mbɨroambe kɨkɨmafoarundo.
Ranɨyo ai Sisasɨmbo hoafɨyomondühɨya,
“Suda-yafe adükarɨ bogorɨ,
karɨhasɨ,”
mehomo.
Ranɨyo ahambo nɨmɨharɨnambo mbɨrowohü harɨyomondo,
ŋgurɨ tɨfɨyafundo,
adükarɨmbo hohoanɨmombo rawefundɨ nou tɨkaruhou yimɨndɨhona nɨmarɨmo raraomarundɨ.
Ai ahambo tɨrɨfoefi hoafɨmbo muŋgua-moatükunɨ ra raru mburu asu hamburɨ hoearɨ gudɨmaründo ra yimɨndɨ-ründümondühɨ asükai ahandɨ hondü ra güdɨmarundo.
Muŋgu-moatükunɨ raraoru mburu nɨmɨ keimbɨ karɨhendeimbɨ-fihɨ tɨkoemündɨ pefimbo sowaründümo mahomo.
Sisasɨmbo nɨmɨ keimbɨ karɨhendeimbfihɨ tɨkoründümo pamarüwurɨ
Sisasɨmbo sowaründümo houmbo heihüyei Sairinihündɨ nindou mamɨ,
ahandɨ ndürɨ Saimon,
Areksander Rufus-yafandɨ afɨndɨ ai adükarɨ ŋgoafɨnambo masüfuwa hoeimarɨhorɨ.
Ranɨyo ami ai sowaründümo houmbo hoafɨmemondoa Sisasɨndɨ nɨmɨ keimbɨ karɨhendeimbɨ ra masemündu.
Ranɨyo Sisasɨmbo sowaründümo homo Gorgota sei arɨhündɨ ranɨhü tükümehindɨ.
Gorgota ranahandɨ nɨmɨndɨ ra mbɨrɨhapɨrɨ-ane.
Ranühɨyo ami ai Sisasɨmbo wain hoeambe hühütimbü marasen fanduyamundu mburu masabudo,
ŋga ai moai sümündu.
Ranɨyo ami ai ahambo nɨmɨ keimbɨ karɨhendeimb-fihɨ parüwurɨ mburumbo ahandɨmayo hoearɨ-napo ra yimbuemɨndɨmbo yahomo hou satu piraimemo.
Sapo Sisasɨmbo nɨmɨ keimbɨ karɨhendeimb-fihɨ pamarüwurɨ ra siambeahɨ hüfɨhamɨndɨ kehurɨ süfuambeyo.
Ahambo papɨ hoafɨ sürü paru mburu ranai yare hoafɨyowohü yahoya,
“SUDA-YAFE ADÜKARƗ BOGORƗ,”
meho.
Asu Sisasɨndɨ fikɨmɨ nindou yimbu yifiarɨyafanɨ hümbuhünɨyafanɨ rɨnandeimbɨ ahafanɨmbo amboanɨ tɨkorüpɨndümo pamarupɨrɨ.
Ŋgorü Sisasasɨndɨ kadüdanɨ parüwurɨ asu ŋgorü warɨhondanɨ parüwurɨ.
Ranɨyei nindou afɨndɨ ranai ŋgasündɨhorɨ heiheirühündühɨ mbɨro hɨrɨhɨrɨhündühɨ ahambo tɨrɨfoefe hoafɨ hoafɨyeihɨ “Sapo se safɨya ‘Godɨndɨ worɨ bɨrɨfoefe hefe ŋgɨmɨ sihɨ yaŋgɨrɨ worɨmbondɨhɨ hɨnɨŋgɨndɨheamboyahɨ,’
masafɨ.
Hapondanɨ se sɨhafɨ fimbo farɨhoefɨ.
Se nɨmɨ keimbɨ karɨhendeimbɨ fihɨndɨ foarefoa hawambo kosafɨ,”
masei.
Asükai mamɨ yahurai Godɨmbo sɨhou-rundeimbɨyomo asu ahɨnümbɨ hohoanɨmo yamundu-rundeimbɨ-yomo ai-amboanɨ tɨrɨfoefe hoafɨmarurɨ.
Ai ahamundɨhoarɨ raru hoafɨyomondühɨ yahomoya,
“Ai nindou amurambo aboedamboreandürɨ-marandɨ,
ŋga asu moai ahandɨ fimbo aboedamboreandɨ.
Krais Israerɨyei adükarɨ bogorɨ ranai nɨmɨ keimbɨ karɨhendeimbɨ ra hɨnɨŋgɨre haya mbɨkusɨfuendɨ.
Rananɨmbo sɨhɨrɨ hoeindɨhurühɨ ahambo anɨhondümbo-ndɨhurɨmboane,”
mehomo.
Nindou yimbu Sisasɨndɨ fikɨmɨ pamarupɨrɨ ai-amboanɨ mamɨ yahurai Sisasɨmbo tɨrɨmafoarɨnerɨ.
Sisas ai yɨfɨmayu
Hüfɨnɨmbo ranɨ hɨfɨhü nɨmbɨ ranai peyo haya ho hombo hüfɨhamɨndɨ wuwurɨyuambe tükümefeyo.
Hüfɨhamɨndɨ wuwurɨyuambe Sisas ai puküna heiyuhü yahuya,
“Eri,
eri,
rema sabaktani?”
mehu.
Hoafɨ ranahandɨ nɨmɨndɨ ra ndahuraiane:
Wandɨ God,
wandɨ God,
nɨmboe se wambo hɨnɨŋgɨmarowandɨrɨ.
Nindou bɨdɨfɨrɨ akɨmɨ manɨmboei ranai hɨmborɨyei hehi hoafɨyeihɨ seiya,
“Hɨmborɨyei,
ai Eraisamboani mɨŋgayu,”
masei.
Ahei mbusümonɨndɨ nindou mamɨ ai pɨpɨyu hu poposɨ moatükunɨ nahurai semündü mbura wain hoe ranambe foare mbura nɨmɨharɨfihɨ pare hɨmondamündɨ haya masagado.
Ŋga asu bodɨmondɨ ai hoafɨyeihɨ seiya,
“Awi hoeindɨhu mbundɨhumbo,
Eraisa ai ahambo farɨhefimbo tükümandɨfiyu,
wanɨmandɨyo?”
masei.
Asu Sisas ai asükai puküna heiyu mbura yɨfɨmayu.
Refihɨyu asu Godɨndɨ worambe hoearɨ kümarundɨ ranai nɨmoamo ŋgahɨ peyo haya bure hanɨmbo gebü hɨfɨnɨ türeandühɨ yimbumbore bumareandɨ.
Asu ami-yomondɨ bogorɨ Sisasɨndɨ fikɨmɨ manüŋgu ranai ai yɨfɨmayu ra hoeireanda mayoa hoafɨyuhɨ yahuya,
“Anɨhondane,
nindou nda Godɨndɨ nɨmor-ani,”
mehu.
Nɨmorehɨ bɨdɨfɨrɨ ai akɨdou aŋgunɨ safɨ nɨboadei hɨmboapomayei.
Ahei mbusümo ra Maria Makdarahündɨyo,
Maria,
Sems Sosep-yafandɨ hondɨyo asu Saromeyo.
Sapo Sisas ai Garirihɨ nüŋguambe nɨmorehɨ ranɨyei Sisasɨmbo süŋgurɨhorühɨ farɨhehorɨ marɨhündɨ.
Asu amurɨ bɨdɨfɨrɨ nɨmorehɨ Sisas babɨdɨmbo Serusaremɨnambo mahei ai-amboanɨ ranühɨ manɨmboei.
Sisasɨndɨ yɨfɨ nɨmoko hoŋguambe masɨhehorɨ
Sosep Arimateahündɨ ai kansɨrɨyu haya muŋguambo nindou ai aiana aboedani sei hehi ahɨnɨrɨhorɨ hündeimbɨyu.
Ai-amboanɨ God ŋgɨnɨndɨ hɨfandarandɨ ranahambo hɨmboyu-marandɨ.
Sümbo moanɨ ŋgoafɨmbo nɨmarɨmboane yaho yimuŋgurɨfeambe Sosep ai yɨhɨmbokoate hu Pairatɨndɨ hɨmboahü nüŋgumbo Sisasɨndɨ finɨmoko semündümbo düdumefiyu.
Pairat ai Sisas yɨfɨmayu hoafɨ ra hɨmborɨyu haya hepünɨmefiyu.
Ranɨyo ami-yomondɨ bogorɨmbo mborai mehuamboyu mahua Sisas ai yɨfɨmbaiyu wanɨyo yahu haya düdumarirɨ.
Ami-yomondɨ bogorɨ ranai hoafɨmayua hɨmborɨyu haya Pairat ai Sosepɨmboya yɨfɨ nɨmoko ra ndoarɨndɨfɨ,
mehundo.
Sosep ai hu kɨfohɨ hoearɨ mamɨ pemɨyu mbura Sisasɨndɨ yɨfɨnɨmoko foarümündɨ hoearambe parirɨ ŋgamondɨfoarirɨ mbura serümündɨ hu hoŋguambe masɨheirɨ.
Hoŋgu ra nɨmoei nɨmarɨweimbɨndambo nindou hüti wowondɨmarundɨyo.
Ranɨyo Sosep ai nɨmoei adükarɨ ŋgorü gügüra hu hoŋgu nafɨtambe ra güre pare hɨnɨŋgɨmareandɨ.
Ranɨyo Maria Makdarahündɨyo asu Maria Sosepɨndɨ hondɨyo ai Sisasɨmbo masɨhawurɨ ra nɨmbafe hɨmboapomayafe.
Moanɨ ŋgoafɨmbo nɨmarɨmbo si ranai muŋguyowane,
Maria Makdarahündɨyo,
Maria Semsɨndɨ hondɨyo asu Sarome ai Sisasɨndɨ yɨfɨnɨmoko popoaimbo sei hehi bɨdɨfɨrɨ aboedɨ fɨsɨŋarümbü moatükunɨ pemɨmayei.
Ranɨyo Sande siambehondü nafɨmbo hüsihü ai aheihoarɨ sɨmborɨ hoafɨyeihɨ seiya,
“Dɨdai sɨhefɨmbo fandɨhemunɨ hayambo hoŋgu nafɨtambehündɨ nɨmoei ra ndemündü yɨhɨrɨmandea?”
masei.
Nɨmoei ranai afɨndɨ hamɨndɨyo,
ŋga ai hei hɨmboyeiane nɨmoei ra yɨhɨrɨmarundɨ.
Ai hoŋgu ranambe kefoehi hei hɨmboyeiane,
nindou hoarɨfɨ mamɨ hoandarɨ hoearɨ kɨfohɨ güde haya warɨhondü waranɨ mamaruwa hepünɨmehindɨ.
Nindou ranai hoafɨyundürühɨ yahuya,
“Se yowanɨ hepünɨfepoanɨ.
Ro fɨfɨrɨheambo-anahɨ,
seana Sisas Nasaretɨhündɨ nɨmɨ keimbɨ karɨhendeimb-fihɨ pamarɨhorɨ ranahamboane kokoarɨhorɨ.
Aiana asükai yaŋgɨrɨ botɨmefiyu!
Aiana moai ndanühɨ yaŋguru.
Ahambo masɨhehorɨ fondɨ ra hoeirɨhi.
Ŋga se ŋgei ahambo süŋgururü-rundeimbɨ asu Pitambo amboanɨ hoafɨndei.
Sisas aiana sɨhamumbo Garirinambo horombofi haya mahu.
Horombo hoafɨmayu süŋgu Garirihü anɨmbo hoeindɨwurɨmboemo,”
mehu.